Πέτρος Α΄ του Τράνι

Ο Πέτρος Α΄, γνωστός και ως Πετρόνιος, γαλλ.: Pierron, ιταλ.: P(i)etrone (απεβ. π. 1060) από τον Οίκο των Αμικιδών, ήταν ο πρώτος Νορμανδός κόμης τού Τράνι. Ήταν ένας από τους πιο εξέχοντες από τους δώδεκα ηγέτες των Νορμανδών μισθοφόρων, που υπηρετούσαν τον Γουαϊμάρο Δ΄ πρίγκιπα τού Σαλέρνο. Αν και δεν το είχε ακόμη κατακτήσει από τη Ρωμαϊκή (Βυζαντινή) Αυτοκρατορία, ο Πέτρος Α΄ έλαβε το Τράνι όταν οι Νορμανδοί διαίρεσαν την Απουλία, πράγμα που έγινε στο Μέλφι το 1042. Στο ίδιο μερίδιο, ο αδελφός του Βάλτερ έλαβε το Τσιβιτάτε.

Ο Πέτρος Α΄ πιθανότατα έφθασε στη νότια Ιταλία γύρω στο 1035. Δεν είναι γνωστό αν ο Πέτρος Α΄ καταγόταν πράγματι από τη Νορμανδία. Μπορεί να ήταν Βρετόνος ή Γάλλος. Ο πατέρας του Aμίκος Α΄, μπορεί να ήταν συγγενής των Ωτβίλ ή νυμφευμένος με μία των Ωτβίλ. Το 1038 ο Πέτρος Α΄ συμμετείχε στην εκστρατεία των Ρωμαίων (Βυζαντινών) με επικεφαλής τον Γεώργιο Μανιάκη εναντίον τού εμιράτου τής Σικελίας. Στη μάχη συνήθως βρισκόταν δίπλα στον Γουλιέλμο Α΄ Ωτβιλ τον Σιδηρόχειρα, τον ηγέτη και πρώτο κόμη των Νορμανδών τού Μέλφι. Μετά τη διαίρεση τού 1042, ο Πέτρος Α΄ οχύρωσε την περιοχή γύρω από το Τράνι, κτίζοντας νέες πόλεις την Άντρια και το Κοράτο, και οχυρώνοντας ξανά το Μπισέλιε και τη Μπαρλέτα, όπως καταγράφει ο χρονικογράφος Γουλιέλμος της Απουλίας (βιβλίο II, γραμμές 30-32):

 Ditior his Petrus consanguinate propinquus
 Edidit hic Andrum fabricavit et inde Coretumm
 Buxilias, Barolum maris aedificavit in oris.

Δηλ. Πλουσιότερος από αυτούς ήταν ο Πέτρος, εξ αίματος συγγενής. / Από εδώ έκτισε την Άντρια και από εκεί το Κορέτουμ. / [Αυτός] το Μπουξίλιας [και] το Μπαρόλο έφτιαξε, [που ήταν] στης θάλασσας την άκρη.

Το 1046 έκανε την πρώτη του επίθεση στο Τράνι, καταφέρνοντας να καταλάβει τα προάστια και τα περίχωρα, αλλά όχι την ίδια την πόλη, την οποία υπερασπιζόταν ο Κατεπάνω Αργυρός του Μπάρι, που πιο πριν είχε συμμαχήσει με τους Νορμανδούς. Οι ίδιοι οι Τρανέζοι ήταν Ρωμαίοι (Βυζαντινοί) πατριώτες, χωρίς καμιά συμπάθεια για τους Νορμανδούς.

Το 1046 ο Πέτρος Α΄ ήταν επίσης υποψήφιος, για να διαδεχθεί τον Γουλιέλμο Α΄. Σύμφωνα με τον Γουλιέλμο τής Απουλίας, αν και ήταν ο πλουσιότερος υποψήφιος, αντιμετώπισε στο Μέλφι τους αδελφούς τού Γουλιέλμου, Ουμφρέδο και Δρόγονα, οι οποίοι υποτίθεται ότι τον τραυμάτισαν θανάσιμα σε μία μονομαχία. Πιθανότατα απλώς αιχμαλωτίστηκε, καθώς αυτός και ο Ουμφρέδος ηγήθηκαν από κοινού ενός Νορμανδικού στρατού εναντίον τού Αργυρού το 1053. Ο Αργυρός είχε ταξιδεύσει με τα στρατεύματά του με πλοία στο Σιπόντο. Εκεί ηττήθηκε καθώς υπέστη βαριές απώλειες, και τραυματισμένος και ο ίδιος σοβαρά μόλις που διέφυγε στο Βιέστι, σύμφωνα με τον Ανώνυμο τού Μπάρι (§152).

Ο Πέτρος Α΄ καταγράφεται από τον Αμάτο τού Μοντεκασίνο να εισέρχεται ξανά στο Μέλφι το 1057, για να αμφισβητήσει τη διαδοχή από τον νεότερο αδελφό τού Ντρόγκο, Ροβέρτο Γυισκάρδο. Σύμφωνα με την ίδια πηγή, οι Μελφιτανοί επαναστάτησαν εναντίον του, και κατέφυγε στην Κιστέρνα. Ωστόσο ο Πέτρος Α΄ και ο Γυισκάρδος πρέπει να έκαναν ειρήνη, καθώς ο Αμάτος καταγράφει ότι οι δύο κόρες τού πρώτου βρέθηκαν πλούσιες σύζυγοι από τον δεύτερο.

Το 1064 ο δεύτερος γιος τού Πέτρου Α΄, Γοδεφρείδος, αναφέρεται στον πατέρα του ως magni comitis Petroni σε μία πράξη, με την οποία δωρίζει ένα πλοίο στο μοναστήρι της Σαντίσιμα Τρινιτά στη Βενόζα για ψάρεμα στο Μαρ Πικόλο, τον κόλπο τού Τάραντα. Ο νεότερος γιος τού Πέτρου, Πέτρος Β΄ κόμης του Τράνι & της Άντρια, επιβεβαίωσε επίσης αυτή τη δωρεά pro remedio anime (ejus) («για την ανάπαυση τής ψυχής του [τού πατέρα τους]»). Ο Πέτρος Α΄ δεν είχε καταλάβει το Τράνι μέχρι το τέλος του. Μερικές φορές συγχέεται με τον γιο του, Πέτρο Β΄. Ο «κόμης Πετρόνε» που νίκησε τον Αργυρό το 1053 έχει μία καταχώρηση στην Προσωπογραφία τού Βυζαντινού Κόσμου και ταυτίζεται εκεί με τον γιο τού Αμίκου Α΄, δηλαδή τον Πέτρο Α΄, αν και άλλες πηγές πιστεύουν ότι ο Πετρόνιος τού 1053 ήταν ο Πέτρος Β΄. Το «Πετρόνιος» είναι επαυξητικό τού Πέτρου, και υποδηλώνει μέγεθος (πιθανώς αναστήματος). Η σχέση τού Πέτρου Α΄ με τον γιο του Γοδεφρείδο κόμη του Τάραντα αναφέρεται στον Λούπο Πρωτοσπαθάριο. Ο μεγαλύτερος γιος τού Πέτρου Α΄, ο Αμίκος, είναι ελάχιστα γνωστός.

Γενεαλογία

 Εξωτερικοί σύνδεσμοι 
  I Conti di Trani
  Prosopography of the Byzantine World

Κατηγορία:Μεσαιωνική Ιταλία